P6_TA(2004)0099

Vrh EU/Rusija

Resolucija Evropskega parlamenta o vrhu EU/Rusija 25. novembra 2004 v Haagu

Evropski parlament,

- ob upoštevanju Sporazuma o partnerstvu in sodelovanju [1] med Evropskimi skupnostmi in njihovimi državami članicami ter Rusijo, ki je začel veljati 1. decembra 1997, in Skupne izjave o širitvi EU in odnosih med EU in Rusijo, podpisane 27. aprila 2004 in potrjene s strani Evropskega parlamenta in ruske Dume oktobra 2004,

- ob upoštevanju svojih predhodnih resolucij o Rusiji in Čečeniji in zlasti svojega priporočila Svetu o odnosih med EU in Rusijo z dne 26. februarja 2004 [2],

- ob upoštevanju izida 14. vrha EU/Rusija v Haagu dne 25. novembra 2004,

- ob upoštevanju sporočila Komisije Svetu in Evropskemu parlamentu z naslovom "Širša Evropa — sosedstvo: nov okvir za odnose z našimi vzhodnimi in južnimi sosedi" (KOM(2003)0104),

- ob upoštevanju člena 103(4) svojega Poslovnika,

A. ker so okrepljeno sodelovanje in dobri sosedski odnosi med EU in Rusijo ključnega pomena za stabilnost, varnost in blaginjo celotne Evrope,

B. ker obe strani poudarjata pomembnost strateškega partnerstva med EU in Rusijo in njun namen za nadaljnjo poglobitev sodelovanja v Evropi in preko nje na skupnih interesih in vrednotah, zlasti demokracije, pravne države in spoštovanja človekovih pravic,

C. ker je EU po zadnji širitvi globoko predana izvajanju evropske sosedske politike, kot ene glavnih prednostnih nalog zunanjih dejavnosti, z naknadno nadaljnjo vključitvijo v reševanje sporov v Transnistriji in južnem Kavkazu,

D. ker EU in Rusija obravnavata države v skupnem sosedstvu kot območja za vzpostavitev in vzdrževanje stabilnosti, za katero si delita odgovornost,

E. ker je vrh EU/Rusija v St. Petersburgu maja 2003 sprejel štiri skupna območja, od katerih so bila območje svobode, varnosti in pravice, območje zunanje varnosti in območje raziskovanja, izobraževanja in kulture dodana skupnemu gospodarskemu območju, o katerem so se dogovorili dve leti prej,

F. ker so se udeleženci na 14. vrhu EU/Rusija dogovorili, da se vzpostavitev štirih skupnih območij prestavi na naslednji vrh EU/Rusija maja 2005 v Moskvi,

G. poudarjajoč, da mora biti vsak nadaljnji razvoj pri vzpostavljanju pristnega strateškega partnerstva povezan s konkretnim izboljšanjem trenutnega stanja in da morajo biti vrednote demokracije, pravne države in spoštovanja človekovih pravic, ki predstavljajo osnovo tega partnerstva, v celoti skupne,

H. ker imata EU in Rusija skupno odgovornost, da dosežeta mirne rešitve sporov v njuni neposredni bližini,

I. ker je pomanjkanje pravih rešitev v Čečeniji privedlo do terorističnih dejanj, ki so se razširila v sosednje države in ker se nadaljujejo zlorabe človekovih pravic, povezane z ruskimi varnostnimi silami,

1. obžaluje, da 14. vrh EU/Rusija v Haagu ni dosegel bistvenega napredka pri vzpostavljanju štirih skupnih območij, vendar ugotavlja željo po poglobitvi dialoga o številnih vprašanjih, kot so manjšine, človekove pravice in temeljne pravice ter upa, da bo ta dialog privedel do konkretnih rezultatov;

2. meni, da morajo biti štiri območja obravnavana skupaj in ne smejo biti ločena eno od drugega;

3. izraža svoj namen okrepiti sodelovanje med EU in Rusijo z namenom vzpostaviti štiri skupna območja;

4. poziva Komisijo in Svet, da v podporo razvoju civilne družbe v Rusiji v celoti uporabita obstoječe instrumente in programe, kot je TACIS, in vztraja, da si morajo tudi prihodnji instrumenti prizadevati za krepitev demokracije in spoštovanja pravne države;

5. pozdravlja ratifikacijo Kjotskega protokola k Okvirni konvenciji Združenih narodov o spremembi podnebja s strani Dume 22. oktobra 2004; poudarja pozitiven vpliv, ki ga bo imel podpis Kjotskega protokola pri povečevanju dolgoročnega strateškega partnerstva med EU in Rusijo; upa, da bodo drugi globalni akterji sledili zgledu Rusije in poziva vse strani, da dodatno prispevajo k izboljšanju energetske učinkovitosti in razvijejo energetske vire, ki ne povzročajo emisij ogljikovega dioksida;

6. pozdravlja razširitev Sporazuma o partnerstvu in sodelovanju na nove države članice in trdno obljubo obeh strani, da aktivno nadaljujeta z izpolnjevanjem obveznosti iz prej omenjene Skupne izjave;

7. pozdravlja naznanilo predsednika Putina na vrhu, da bo Rusija "v bližnji prihodnosti" podpisala mejne sporazume z Estonijo in Latvijo;

8. poudarja potrebo po krepitvi političnega dialog med EU in Rusijo, zlasti na področju sodelovanja, da bi dosegli skupni cilj krepitve multilateralnih organizacij, kot sta OZN in NTO;

9. priznava, da ima Rusija poseben interes ohraniti dobre odnose s številnimi sosednjimi državami, kot so Belorusija, Ukrajina, Moldavija ali države južnega Kavkaza; vendar poudarja, da bi Rusija morala upoštevati načelo nevmešavanja v notranje zadeve suverenih držav, zlasti v primeru volitev;

10. je zaskrbljen nad procesom demokratizacije v Rusiji in nadaljnjo koncentracijo moči centralne vlade v Moskvi, kot je imenovanje vrhovnih sodnikov, guvernerjev in županov velikih mest s strani predsednika Rusije; izraža skrb glede strogega nadzora medijev in omejitev svobode tiska;

11. ostro obsoja nedavne teroristične napade zoper civilno prebivalstvo v Rusiji in drugih sosednjih državah in pozdravlja ukrepe za povečanje sodelovanja med EU in Rusijo pri protiterorističnih ukrepih, dokler ti ukrepi spoštujejo človekove pravice in temeljne pravice ter ne vodijo do spodkopavanja demokratičnih pravic ali civilne družbe;

12. je resno zaskrbljen glede nenehnih in ponavljajočih množičnih kršitev humanitarnega prava in človekovih pravic, storjenih zoper civilno prebivalstvo v Čečeniji s strani ruskih sil; poziva Rusijo, da si prizadeva za mir in spravo in ponavlja, da je rešitev lahko le celovita, pogajalska in politična ne pa vojaška;

13. pozdravlja predlog Sveta za tesnejše sodelovanje v kriznem upravljanju in od Rusije pričakuje bolj resen in konstruktiven odnos do sporov v Transnistriji in Južnem Kavkazu;

14. poudarja, da je razvoj regije Kaliningrad pomemben dejavnik za celosten razvoj območja ob Baltskem morju in zato spodbuja Rusijo in druge zadevne strani, da pospešijo socialni in gospodarski razvoj regije z njeno odprtostjo in gospodarsko integracijo;

15. obžaluje naznanitev predsednika Putina, da Rusija razvija novo jedrsko orožje;

16. poziva EU in Rusijo, da uskladita svoja stališča glede reforme sistema Združenih narodov, zlasti prihodnje reforme Varnostnega sveta Združenih narodov; skrbijo ga znaki napetosti v razmerju med EU in Rusijo zaradi nedavnih dogodkov, zlasti v Ukrajini;

17. naroči svojemu predsedniku, naj to resolucijo posreduje Svetu, Komisiji, državam članicam, predsedniku in parlamentu Ruske federacije, OVSE ter Svetu Evrope.

[1] UL L 327, 28.11.1997, str. 1.

[2] UL C 98 E, 23.4.2004, str. 182.

--------------------------------------------------